b'\n_START_ARTICLE_\nSveti trije kralji (praznik)\n_START_PARAGRAPH_\nSveti trije kralji je kr\xc5\xa1\xc4\x8danski praznik, ki se vsako leto 6. januarja praznuje v spomin prihoda treh kraljev, Ga\xc5\xa1perja, Mihe in Bolte\xc5\xbearja, ki so se pri\xc5\xa1li poklonit novorojenemu Jezu\xc5\xa1\xc4\x8dku. Ker so sveti trije kralji razglasili novico o Jezusovem rojstvu, se ta praznik v Cerkvi uradno imenuje Gospodovo razgla\xc5\xa1enje ali epifanija (gr\xc5\xa1ko: \xce\xb5\xcf\x80\xce\xb9\xcf\x86\xce\xac\xce\xbd\xce\xb5\xce\xb9\xce\xb1 [epifania] = razglasitev) oziroma tudi teofanija (gr\xc5\xa1ko:\xce\xb8\xce\xb5\xce\xbf\xcf\x86\xce\xac\xce\xbd\xce\xb5\xce\xb9\xce\xb1 [theofania] = razglasitev boga)._NEWLINE_Sveto pismo govori o treh kraljih precej na splo\xc5\xa1no: imenuje jih modri oziroma u\xc4\x8denjaki in ne navaja niti njihovega \xc5\xa1tevila, niti imen. Ustrezni odstavek iz evangelija pravi:_NEWLINE_Ko je bil Jezus rojen v Betlehemu v Judeji v dneh kralja Heroda, so pri\xc5\xa1li modri z Vzhoda v Jeruzalem in govorili:\xc2\xa0\xc2\xbbKje je ta, ki se je rodil kot judovski kralj? Videli smo namre\xc4\x8d, da je vz\xc5\xa1la njegova zvezda, in smo se mu pri\xc5\xa1li poklonit.\xc2\xab\xc2\xa0 (Mt 2, 1-2)_NEWLINE_Prepri\xc4\x8danje, da so bili to kralji in da so bili trije, izvira iz legend, ki so nastale dosti pozneje (v nekaterih legendah lahko celo preberemo, da jih je bilo dvanajst). V 6. stoletju so se pojavila tudi ustrezna imena: Ga\xc5\xa1per (Kasper), Miha (Melhior) in Bolte\xc5\xbear (Baltazar). V ljudski umetnosti so po navadi upodobljeni tako, da je en od njih Evropejec, en Azijec in en \xc4\x8drnec (ali vsaj temnopolt)._NEWLINE_Na vratih cerkvenih objektov in hi\xc5\xa1 vernikov lahko vse leto vidimo napis G+M+B (kar pomeni svete tri kralje), poleg njih pa letnico teko\xc4\x8dega leta. Razli\xc4\x8dica tega napisa se glasi C+M+B, kar pa so kratice latinskega stavka: Christus mansionem benedicat! (Kristus naj blagoslovi to domovanje!)._NEWLINE_Marsikje v Sloveniji in Evropi je v \xc4\x8dasu okoli praznika Svetih treh kraljev, oz. Gospodovega razgla\xc5\xa1enja, raz\xc5\xa1irjen obi\xc4\x8daj, da po hi\xc5\xa1ah hodijo skupine kolednikov, zvezdonosec in sv. trije kralji, ki pojejo zna\xc4\x8dilne koledni\xc5\xa1ke pesmi, oznanjajo veselo vest, da se je v Betlehemu rodil Kristus (gr. Odre\xc5\xa1enik) in v dana\xc5\xa1njem \xc4\x8dasu zbirajo darove za potrebe misijonov. Sveto pismo pripoveduje, da so modri prinesli dragocene darove zlata, kadila in mire, tako koledniki simboli\xc4\x8dno vabijo k darovanju tudi druge ljudi._NEWLINE_Darovi: zlato simbolizira Kristusovo kraljevsko dostojanstvo ("Judovski kralj"); kadilo simbolizira njegovo mesto ve\xc4\x8dnega velikega duhovnika; mira, ki so jo judje uporabljali za maziljenje trupel, \xc5\xbee ob njegovem rojstvu spominja na njegovo trpljenje in smrt._NEWLINE_V nekaterih dr\xc5\xbeavah Evrope je dela prost dan (Avstrija, Italija, \xc5\xa0panija, Finska, Gr\xc4\x8dija, Ciper, Romunija, Litva, \xc4\x8ce\xc5\xa1ka in Slova\xc5\xa1ka)._NEWLINE_V pravoslavnih Cerkvah po navadi praznujejo na isti dan (ponekod dan pozneje) tudi praznik Jezusovega rojstva. Po katoli\xc5\xa1kem koledarju se praznuje Jezusov krst na prvo nedeljo po svetih treh kraljih._NEWLINE_V Italiji so legendo o svetih treh kraljih dopolnili \xc5\xa1e z eno zanimivo osebo: to je dobra \xc4\x8darovnica Befana (ime izvira iz popa\xc4\x8dene oblike besede epifanija). Befana je po legendi pomagala kraljem najti pot do Jezusa. V dana\xc5\xa1njem \xc4\x8dasu pa se Befana pojavlja kot obdarovalka otrok, ki v no\xc4\x8di na 6. januar prina\xc5\xa1a pridnim otrokom darila, porednim pa kepo premoga.'